**Өзін-өзі басқару - саналы азамат қалыптастырудың негізі**

*Ахмадиева Динара Алибековна*

*Дарынды балаларға арналған*

*jблыстық мамандандырылған*

*мектеп-лицей-интернатының*

*тәрбиешісі*

*Өскемен қаласы.*

 Патриотизмге тәрбиелеуде жеке тұлғаның өзін-өзі айқындауына және қалыптасуына жәрдем көрсету болып табылатын оқушылардың қоғамдық ұйымдары мен шығармашылық топтары айрықша рөл атқарады.

 Мектептегі  «Өзін-өзі басқару» ұйымының миссиясы, оқушылар арасында мәдениетаралық түсіністік, үздіксіз білім мен тәрбие алуға және жоғары адамгершілік құндылықтарды дамытуға бағытталған зияткерлік қоғам құруға үлесін қосу.

Мектеп парламентінің миссиясын түсінген оқушылар  толерантты әлем құруға бағыттайтын және үйлесімді дамуға мүмкіндік беретін  адами капиталы мол жаһандық азамат болуға талпынады.

 Осы мақсатты іске  асыру  барысында  дарынды балаларға арналған облыстық мектеп-лицей-интернатында оқушылардың бос уақытын тиімді ұйымдастыруға бағытталған жұмыстар  оқушы қажеттілігіне  қарай іске асырылып, мектеп парламенті жұмыс жасайды.

 «Мектеп Парламенті» – оқушылардың өкілетті ұйымы ретінде мектептің алдына қойған мақсаты мен міндеттерін жүзеге асыруға, мектеп өміріндегі мәдени іс-шаралар мен ағымдағы болып жатқан істерді шешуге белсене араласады.

 Мектеп-лицейдегі оқушылардың өзін - өзі басқару ұйымы 2024-2025 оқу жылында арнайы құрылған жоспарды негізге ала отырып, көптеген іс-шаралар өткізді.

 Қыркүйек айында лицейде “Әділет” мектеп парламентінің президентін сайлауы өтті. Сайлау ашық, әділ түрде барлық оқушылар мен ұжымның қатысуы арқылы жүзеге асты. Бұл сайлауда лицей белсенділері сайлау алды бағдарламаларын жасап, бәсекеге қабілетті нағыз көшбасшы болуға лайық екендіктерін дәлелдеді.Сайлауға 8-11 сынып оқушылары мен мұғалім, тәрбиешілердің 97 пайызы қатысты. 2024-2025 оқу жылында Мектеп Президенті болып көпшілік дауыспен 10а сынып оқушысы Нұрболат Азамат сайланды. Фракция мүшелері болып вице-президент мектебіміздің белсенді оқушысы олимпиада жүлдегері 10 «а» сынып оқушысы Төлеухан Ақерке, Ақпарат министрі-Дидарұлы Диас, Экология министрі-Садыкова Айдана, Құқық министрі-Амангелдыева Аделя, Спорт министрі-Мирахатұлы Ислам, Мәдениет министрі-Мәулетхан Тұнық, Дебат министрі-Арғынбек Айзат, Қамқорлық министрі-Пазылбек Инауат тағайындалды. Салтанатты лездемеде «Мектеп Парламент» Президентінің Ант беру рәсіміне мектеп оқушылары мен ұстаздары куә болды.

 2024-2025 жаңа оқу жылында мектеп қабырғасын қабылданған 7-сынып оқушыларының бейімделу апталығына сәйкес “WELCOME PARTY” атты мәдени шара өткізді. Лицейдің өзін-өзі басқару ұйымының мүшелері жас дарынды оқушыларымызды мектептің ішкі ережелерімен таныстырып, көкейде жүрген сауалдарына жауап беріп, тренинг ойындар ойнатып, шараның жоғары деңгейде өтуіне атсалысты.

Қазан айында мектептің парламент мүшелері және педагог қауымы балалар мен ересектердің бірлескен қызметін ұйымдастыру арқылы мектеп оқушыларының әлеуметтік - құзыретті тұлғасын дамыту мақсатында мектептегі білім алушылардың өзін өзі басқару Дублер күні өтті. Мектеп әкімшілігі мен пән мұғалімдерінің рөлін 11 сынып оқушылары атқарды. Алдын ала оқушылардың қызметі түсіндірілді.Дублер күні оқушылар сабаққа ынта-ықыласпен дайындалып, түрлі әдістермен тәжірбиелер көрсетіп, төменгі сынып оқушыларын қызықтыра білді. Оқушылар жауапкершілікті сезініп, өздеріне жүктелген міндеттерді толығымен орындады.

Мектеп қызметкерлері ішкі тәртіп ережелерін сақтай отырып, өздерінің жұмыс орындарында бақылаушы ретінде қатысты. Мектептің баспасөз орталығы күннің барлық оқиғаларын суретке түсіріп, мектеп газетіне, өзін-өзі басқару күніне арналған презентацияға материалдар дайындады. Өткізілген іс-шараның оң және теріс жақтарын анықтау үшін білім алушылар мен педагогтар арасында сауалнама жүргізді.

Дублер күні аяқталғаннан кейін Дублер күнін талдау және қорытындылау үшін дублерлердің, мектеп әкімшілігі мен педагогтардың қатысуымен жиын өткізілді. Жиында оқушылар Дублер күні алған әсерлері мен ұстаздық қызметтің қызығы мен қиындығы туралы өзара пікір алмасты. Мектеп әкімшілігі, пән мұғалімдері оқушылардың міндеттерін қалай атқарғаны жөнінде пікір білдірді.Дублер күнін өткізуге белсене қатысқан оқушылар алғыс хатпен марапатталды.

Өткізілген іс-шаралар туралы ақпарат мектеп сайтында, әлеуметтік желілерге инстаграмм парақшасында орналастырылды

Бір күн дублер бола отырып, мектеп өмірінің бір күндік тыныс тіршілігіне араласып оқушылар оң әсер алды.

 Ұстаз мерекесі - білім беру саласында қыхмет ететін барлық мұғалімдерді құрметтеу және олардың еңбегін бағалау күні. Бұл мерекенің мәні - ұстаздардың балалар мен жасөспірімдерді тәрбиелеудегі, олардың тұлға болып қалыптасуындағы зор рөлін айқындау.

Ұстаздар тек білім беріп қана қоймай, жас ұрпақтың бойында адамгершілік, мәдениет және партиоттық сезімдерді дарытады. Сондықтан да бұл күн олардың еңбегін алып, алғыс білдірудің тамаша мүмкіндігі. Барша ұстаздарды төл мерекелерімен шын жүректен құттықтау мақсатында «Даналық ұстаздан» атты республикалық челленджіне қатысты.

Адамның өмірінің мәні мен сұлулығы, адамның келешегіне сенімділігі - ол баланың ата-анасын ардақ тұтып, өзінің перзенттік парызын бір сәтке де есінен шығармауында. «Қарт адам - құт-береке» деп танысақ - ол ұрпақ көрегендігі деп білеміз.Осы мақсатта «Қамқор» жобасы: «Қоғамға қызмет ет» волонтерлік бағыты аясында лицейіміздің директоры Кемешева Лаура Оралбековнаның бастамасымен өзін-өзі басқару ұйымының мүшелері Глубокий ауданында орналасқан қарттар үйіне барды.Лицей оқушылары «Қарттарым, асыл қазынам» атты қайырымдылық концертін ұсынып, ата-әжелерге дәмді тәттілер, жеміс-жидектерін апарды.

9 сынып оқушыларының арасында «Шетелдік тілдерді меңгеру ана тілін пайдалануға кедергі ме?» тақырыбында дебат ойынын ұйымдастырды.Ойын екі кезеңнен тұрды. Ойын барысында оқушылар ана тілінің рухани маңыздылығын, әлемдік тілдерді меңгерудің пайдасын, ана тілі мен шет тілдердің арасындағы тепе-теңдікті сақтау жолдарын саралады.Әр қатысушы өз пікірлерін ашық білдірді.Қазылар алқасы ойын қорытындысын шығарып,үздік спикерлерді марапаттады.Ойын қызықты өтті.

Табиғатты қорғаудың әр адамның міндеті екенін және қоршаған ортаның тазалығы болашақ ұрпақ үшін маңызды екенін ұғындыруда,оқушылардың арасында экологиялық мәдениетті қалыптастыру және Отанға деген сүйіспеншілікті арттыру мақсатында өзін-өзі басқару ұйымынын жетекшілері «Біз тазалықты сақтаймыз!» экологиялық акциясын ұйымдастырды.

Акция барысында мектеп оқушылары интернат аумағына тазалық жұмыстарын жүргізіп, мектеп ауласына жеміс ағаштарын екті.Табиғатқа қамқорлық жасау арқылы таза ауаның ықпал болуына өз ықпалдарын тигізді. Жер бетіндегі барлық тіршілік иелеріне қажет таза табиғатты сақтауда оқушылар аянбай еңбек етті.Бұл өткізілген игі шараның бүгінгі ұрпаққа берері мол болды. Оқушылар бойында қоршаған ортаға деген сүйіспеншіліктері арта түсті.

«Қыз Жібек» қыздар клубы және Парламент мүшелерінің ұйымдастырумен «Қыз тәрбиесі- ұлт тәрбиесі» тақырыбында қыздар жиналысын өткізді. Жиналысқа 7-11 сыныптың қыз балалары қатысты.Мақсаты: қазақ халқының әдет-ғұрып, салт-дәстүрлерін қыз баланың бойына сіңіре отырып, қыз балаға келешекте ана алдында қоғамның, елдің, ұлттың тыныс-тіршілігі барысындағы үлкен жауапкершіліктің тұрғандығын сезіндіре отырып, әдепті, сыпайы,
 адамгершілігі мол, білімді, жан-жақты жетілген қыз бала тәрбиелеу.

Жиналысты мектеп директорының тәрбие ісі жөніндегі орынбасары Мусабаева Д. Д. ашып, сөз сөйледі.Жиналыс барысында қыз балаға берілетін тәрбиенің маңызы, қоғамда қыз бала тәрбиесінде жіберіліп жатқан олқы тұстарды тілге тиек ете отырып, қыздардың тән мен ар тазалығы туралы түсіндіріп, бесігінде жақсы тәрбие алған қыз бала ертеңгі ана екендігін айтылып, оқушы қыздар арасында ашық әңгіме жүргізілді. Жеке бас гигиенасы, тазалығы жайлы түсіндірме жұмыстары,ақыл-кеңестер берілді.

Жиналысты қорытындылай келе, әрбір қыз жүрегінде иманы, іс-әрекеті ұят пен намысқа толы болу керек деп тұжымдалды. Мектеп өмірінде өнегелі істер мен сыпайылық қарым – қатынасқа тәрбиеленген қыздар, болашақта да ертең еңбек еткенде де жақсы жақтарымен көпшілік құрметіне бөленуі сөзсіз.

Қоғамдық-гуманитарлық пәндер бірлестігі және «Әділет» мектеп парламентінің ұйымдастырумен қызықты білім бәсекесі «Бес кезең- Бес сұрақ» Quiz ойыны өткізілді.Бұл шара оқушылардың білімге деген қызығушылығын арттырып, өзара достық атмосферада білімдерін сынауға мүмкіндік берді. 5 кезеңнен тұратын Quiz ойыны қатысушылардың жан жақты білімін, логикасын және шапшаңдығын сынады.Әр кезеңде түрлі пәндерден сұрақтар қойылып, қатысушылар өз білімдерін көрсетті.

Сайыс барысында оқушылардың тапқырлығы мен командалық жұмыс қабілеті ерекше байқалды Білім жарысына белсенді қатысып, өздерін үздік қырынан көрсетті.

Дарынды балалар сан - саналы өнерге де жақын. Мектепте оқушылардың эстетикалық талғамын қалыптастыруға, классикалық және билердің төресі – вальсті шебер билеуге баулитын би үйірмесі жұмыс жасайды.

Мектеп әкімшілігі және өзін өзі басқару ұйымы бірлесе отырып «Вальс - би падишасы» атты дәстүрлі кешін өткізді. Вальс кешінің мақсаты -сұлулық пен әсемдікті дәріптеу, жастардың мәдениетке деген қызығушылығын ояту. Бұл ерекше шараға мектептің 7-10 сыныптарынан 200- ден астам бала қатысып, олардың әрқайсысы вальс билеудегі шеберліктерін көрсете білді.

Арнайы қонақтар, лицей түлектері, әрі демеушілік танытқан әділқазылар алқасы жеңімпаздарға ақшалай сыйлықтарын табыс етті. Мерекелік шараға келген мұғалімдер, ата-аналар ерекше бидің көркін тамашалады. Әсем әнмен өрнектелген балдың алуан түрлі қызықтары, әдемі ырғақты вальс толқынында би билеген жұптардың қайталанбас айрықша сұлу қимыл-қозғалыстары есте қалаларлықтай керемет сезім сыйлады.

Құқық фракциясының ұйымдастыруымен 7-8 сынып арасында ұлдар жиналысы өтті. Интернаттың ішкі және сыртқы тәртіп ережелерін сақтауға, бір үйдің баласындай болуға, үлкенге құрмет, кішіге ізет көрсетуге, достық, адамгершілікке, адами қарым-қатынастарға, қолын ұшын созуға шақырды.

Оқушылардың шахмат ойынына деген қызығушылығын арттыру логикалық ойлау қабілеттерін дамыту, ойлау логикасы арқылы зейінділікті дамыту мақсатында спорт фракциясының ұйымдастыруымен 7-10 сынып оқушылары арасында шахматтан мектепшілік жарыс ұйымдастырды. Жарыс қорытындысы бойынша жеңіске жеткен оқушылар Алғыс хатпен марапатталды.

Мектеп өмірінің қызықты, әрі әсерлі өтуі өзін-өзі басқару ұйымының белсенді жұмыс жасауына тікелей байланысты. Ұйым құрамындағы әрбір оқушы өз бағытының үздігі. Осы ұйымдастырылатын шаралардың негізгі бағыттары спорт, әлеуметтік жұмыс, мәдени, жауапкершілікті арттыруға, тұтынушылық қатынас жоюға негізделген.

Бұл бағытта аянбай еңбектеніп, үнемі жаңашылдыққа ұмтылуда алдағы уақытта да «Өзін-өзі басқару» ұйымы өз жұмысын жалғастырады.